ทุนสำรองประเทศเพิ่ม2,100ล้านเหรียญ
ธปท.เผยทุนสำรองประเทศเพิ่มพรวด 2,100 ล้านเหรียญสหรัฐ อยู่ที่ระดับ 1.826 แสนล้านเหรียญสหรัฐ เนื่องจากจำเป็นต้องแทรกแซงค่าเงินบาทไม่ให้แข็งค่าเร็วจากภาวะเงินทุนไหลเข้า
21 ก.ย. 2555

ธปท.เผยทุนสำรองประเทศเพิ่มพรวด 2,100 ล้านเหรียญสหรัฐ อยู่ที่ระดับ 1.826 แสนล้านเหรียญสหรัฐ เนื่องจากจำเป็นต้องแทรกแซงค่าเงินบาทไม่ให้แข็งค่าเร็วจากภาวะเงินทุนไหลเข้า 
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 14 ก.ย.ปีนี้ พบว่า อยู่ที่ระดับ 1.826 แสนล้านเหรียญสหรัฐ หรือประมาณ 5.629 ล้านล้านบาท เพิ่มขึ้นจากสัปดาห์ก่อนหน้าถึง 2,100 ล้านเหรียญสหรัฐ หรือประมาณ 6.47 หมื่นล้านบาท หากคิดอัตราแลกเปลี่ยนในปัจจุบันที่ระดับ 30.80 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.805 แสนล้านเหรียญสหรัฐ หรือประมาณ 5.636 ล้านล้านบาท 
ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 2.64 หมื่นล้านเหรียญสหรัฐ ลดลงจากสัปดาห์ซึ่งอยู่ที่ระดับ 2.72 หมื่นล้านเหรียญสหรัฐ ส่งผลให้เงินทุนสำรองระหว่างประเทศสุทธิ ซึ่งรวมทุนสำรองฯและฐานะซื้อเงินตราต่างประเทศล่วงหน้าในปัจจุบันอยู่ที่ระดับ 2.09 แสนล้านเหรียญสหรัฐ
ทั้งนี้ คาดว่าสาเหตุที่ทุนสำรองเพิ่มขึ้นมากถึง 2,100 ล้านเหรียญสหรัฐฯในสัปดาห์นี้ เป็นเพราะธปท.มีภาระต้องเข้าดูแลแทรกแซงค่าเงินบาทไม่ให้ผันผวนแข็งค่าเร็วเกินไป จากการไหลเข้าของเงินทุนต่างชาติหลังสหรัฐออกมาตรการอัดฉีดเงินเข้าระบบเพื่อกระตุ้นเศรษฐกิจเพิ่มเติม ทำให้ธปท.ต้องเข้าซื้อเงินเหรียญสหรับในตลาดทันที(Spot) เพื่อเก็บเงินเหรียญสหรัฐเข้าเก็บในทุนสำรอง เพื่อลดปริมาณเงินเหรียญสหรัฐไม่ให้กดดันเงินบาทแข็งค่าเร็วเกินไป จนส่งผลกระทบต่อเศรษฐกิจไทย รวมถึงผู้ประกอบการนำเข้าและส่งออก